32004D0639
L 292/21
JURNALUL OFÍCIAL AL UNIUNII EUROPENE
DECIZIA COMISIEI
din 6 septembrie 2004
privind stabilirea condițiilor de efectuare a importului de material seminal de animale domestice din specia bovină
[notificată cu numărul C(2004) 3364]
(Text cu relevanță pentru SEE)
(2004/639/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 88/407/CEE a Consiliului din 14 iunie 1988 de stabilire a condițiilor de sănătate animală aplicabile în schimburile intracomunitare și la importurile de material seminal congelat de animale domestice din specia bovină (1), în special articolul 8 alineatul (1), articolul 10 alineatul (2) și articolul 11 alineatul (2),
întrucât:
(1)
Decizia 90/14/CEE a Comisiei (2) stabilește lista țărilor terțe din care sunt autorizate importurile de material seminal provenit de la animale domestice din specia bovină.
(2)
Decizia 91/277/CEE a Comisiei (3) stabilește măsuri de protecție a sănătății animale aplicabile în cazul importurilor de material seminal congelat de animale din specia bovină provenite din Israel.
(3)
Decizia 94/577/CE a Comisiei (4) stabilește condițiile de sănătate animală și certificările sanitar-veterinare pentru importul de material seminal bovin provenit din țări terțe.
(4)
Ca urmare a modificării Directivei 88/407/CEE prin Directiva 2003/43/CE (5), ar trebui să se modifice deciziile Comisiei cu privire la importul în Comunitate de material seminal de animale domestice din specia bovină.
(5)
Listele centrelor de colectare și de depozitare a materialului seminal autorizate de statele membre să importe material seminal originar din țări terțe se întocmesc și se actualizează în temeiul articolului 9 alineatul (1) din Directiva 88/407/CEE care prevede că versiunile actualizate ale tuturor listelor trebuie să fie accesibile publicului. Acestea sunt disponibile la adresa http://europa.eu.int/comm/food/index_fr.htm.
(6)
Directiva 2003/43/CE de modificare a Directivei 88/407/CEE prevede că, de la 1 ianuarie 2005, pentru a putea fi importat, materialul seminal de animale domestice din specia bovină trebuie colectat, tratat și depozitat în conformitate cu noile dispoziții prevăzute de Directiva 2003/43/CE.
(7)
Cu toate acestea, trebuie autorizată continuarea importurilor stocurilor de material seminal de animale domestice din specia bovină în conformitate cu dispozițiile prevăzute de Directiva 88/407/CEE înainte de modificarea sa de Directiva 2003/43/CE.
(8)
În consecință, articolul 2 alineatul (2) al Directivei 2003/43/CE prevede după cum urmează:
-
până la 31 decembrie 2004, statele membre autorizează importurile de material seminal de animale domestice din specia bovină colectat, tratat și depozitat până la 31 decembrie 2004 și însoțit de un certificat conform cu modelele în vigoare înainte de introducerea modificărilor de Directiva 2003/43/CE;
-
după această dată, statele membre nu mai autorizează importurile de material seminal de animale domestice din specia bovină în conformitate cu vechile dispoziții decât atunci când acesta a fost colectat, tratat și depozitat înainte de 31 decembrie 2004.
(9)
În consecință, ar trebui să se stabilească un model de certificat pentru importurile de material seminal de animale domestice din specia bovină colectat, tratat și depozitat înainte de 31 decembrie 2004, destinat a fi utilizat de la 1 ianuarie 2005.
(10)
Este mai practic să fie adunate într-un singur text toate informațiile privind importul de material seminal de animale din specia bovină (lista țărilor terțe autorizate, cerințele sanitar-veterinare ce se aplică importurilor și lista centrelor autorizate din aceste țări terțe) și să se abroge, în consecință, Deciziile 90/14/CEE, 91/277/CEE și 94/577/CE.
(11)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
(1) Statele membre autorizează, în conformitate cu condițiile stabilite în modelul de certificat de sănătate animală prevăzut în anexa II partea 1 importurile provenind din țările terțe enumerate în anexa I de material seminal de animale domestice din specia bovină. Un exemplar completat în mod corespunzător al acestui certificat trebuie să însoțească materialul seminal importat.
(2) Cu toate acestea, de la 1 ianuarie 2005, statele membre autorizează, în conformitate cu condițiile stabilite în modelul de certificat de sănătate prevăzut în anexa II partea 2, importurile originare din țările terțe enumerate în anexa I de material seminal de animale domestice din specia bovină colectat, tratat și depozitat înainte de 31 decembrie 2004. Un exemplar completat în mod corespunzător al acestui certificat trebuie să însoțească materialul seminal importat.
(3) Materialul seminal menționat la alineatul (1) trebuie colectat la o dată ulterioară datei de autorizare a centrului de către autoritățile naționale competente ale țării terțe în cauză.
Articolul 2
Deciziile 90/14/CEE, 91/277/CEE și 94/577/CE se abrogă.
Articolul 3
Prezenta decizie se aplică de la 18 septembrie 2004.
Articolul 4
Prezenta decizie se adresează statelor membre.
Adoptată la Bruxelles, 6 septembrie 2004.